E KEREA na lewe ni koro mai Vugalei mai Tailevu me kau laivi na kena dau vakatotolotaki ena dua na aua na gauna, ka sa cici tiko mai oqo ena loma ni va na yabaki.
Vakaraitaka o Ratu Emosi Tuinakelo ni sega ni vinaka vei ira na tu vakavanua na vakasama qo, ka dau tekivutaki tiko ena vula o Okotova me laki cava yani ena Janueri. Tukuna o koya ni ra vinakata ga na kena esa vakarautaka mai na Kalou oya na gauna kei na rarama ni mata ni siga.
Tukuna ni ra dau sega ni vakarautaki ira vinaka na gonevuli ena mataka lailai me ra dau kua ni bera na laki vuli.
Ena so na gauna se buto na vanua me ra sa dau gole e vuli, kevaka e yawa mai vale na nodra koronivuli, e kaya o Ratu Emosi.
Era kerea talega na lewenikoro mai Vugalei me na kakua ni vakatarai na nodra vakamau vata na tagane kei na tagane, se e dua na yalewa vua tale e dua.
E vakadeitaka talega o ira na lewenikoro mai Vugalei ni sega soti ni vinaka na kena maketetaki tiko o Viti ena tabana ni saravanua ena vuku ni vakamau.
Eso na gauna era tukuna mai Vugalei ni oqo ena vakabulabulataka tale na nodra gole mai na vakasalewalewa me ra dau mai vakamau e na noda vanua se vei ira na veiwatini vakayalewa me ra mai vakamau ena noda vanua.
Era vakaraitaka ni dodonu talega me na vakabibitaki na noda veivakaliuci ena vuku ni Bose Levu Vakaturaga kei na noda vakabibitaki na veika e vauci keda na kawa i taukei ena vuku ni noda i tovo kei na i vakarau. Mai na koro o Tobuniqio, vakaraitaka na Roko Tui Tailevu ka sa vakacegu o Ratu Emori Latitoga ni sega ni dua na ka e matata ka me vakadinadinataki vei keda na i tubutubu ena vuku ni nona kaya tiko na Minisitiri ni Vuli ni sega ni saumi e dua na ka vei ira na luveda ena vuku ni vuli mai na Kalasi Dua me yaco ena Kalasi 8. E vakaraitaka ni levu na i tubutubu mai na noda veikoro era sa nanuma saraga ni sa saumi kece saraga na veika e dodonu me da sauma na i tubutubu ena vuku ni vuli. Ka nodra i tavi ga me ra kauti ira na luvedra ki vuli, ia na gauna e dau lavaki tale mai kina eso na ka me saumi mai koronivuli e sa dau vakavuna na nodra sa sega ni vakaotia na nodra vuli o ira na gone.
Oqo e dua talega na vuni kena levu tiko na biu vuli dole, ka ra sa mai tu ga e nakoro ka sa yaco ekeya na nodra sasaga me ra tamata rawa ka ka cakacaka vinaka ena veisiga ni mataka. E kaya talega e dua na lewenikoro mai Tobuniqio o Taniela Colavi ni levu na gauna e sega ni dau votai vakavinaka na sikolosovi vei ira na luveda.
Vakaraitaka ni so na luvedra na cakacaka vakamatanitu e dau soli vei ira na sikolosivi ka tu talega eso na gone vuku, ia e sega ni rawa ka vinaka sara na nodra i tubutubu e qai sega ni soli vei ira na sikolosivi.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn